Idrætsforeningerne i DGI og DIF i Nordjylland gik frem med 11.825 medlemmer i 2022.

Der er gang i den på padelbanerne i Svenstrup. Én af de sportsgrene, der har kronede dage. Også i Nordjylland. Særligt fodbold, håndbold, gymnastik og fitness har det godt. Her er medlemstallene ved at være tilbage på samme niveau som før corona. Klubben Padel Aalborg startede med 50 medlemmer i 2021. I dag er de 200. - Det er bare en fantastisk udvikling, vi har, siger næstformand i Aalborg Padel, Mads Christiansen. - Vi får nye på ventelisten næsten dagligt, siger han. Et af medlemmerne, der spiller på banen i Svenstrup, er Kim Iversen. - Jeg ville ønske, sporten var opfundet for 20 år siden, så man ikke var så gammel. Men det er en fantastisk sport. Og det er fedt at spille herude, og man kan være med i alle aldre, smiler han. Medspilleren Henrik Mølgaard startede til sporten – først uden at være medlem. - Jeg synes, det manglede det her foreningsliv. Hvor man er en del af et hold og får fællesskabet med ind. Det kan man få her, så det er derfor, jeg har meldt mig ind i Aalborg Padel klub, forklarer han. Se indslag om de stigende medlemstal her: Glædens dag i DGI Også i mange andre idrætsklubber har flere meldt sig ind, viser nye tal. Årsagerne er direktøren for DGI Nordjylland ikke i tvivl om. - Vi har masser af frivillige i vores foreninger, der ikke har givet op - de er blevet ved! Og så skyldes det forhåbentlig også det her fællesskab, som simpelthen er benzin på motoren i dagligdagen, siger Birgitte Nielsen, der er direktør i DGI Nordjylland. Der er dog en tendens til, at de 7-12-årige endnu ikke er tilbage på niveau med 2019. - Det er vi selvfølgelig rigtig opmærksomme på. Det er bare vigtigt, at de her børn kommer ud i fællesskaberne. I alt er der 243.608 medlemmer i nordjyske idrætsforeninger.